Nágrannadeilur í Garðabæ : Sátt náðist á samstöðufundi Mynd frá samstöðufundinum í gær . Um 60 - 70 manns mættu á fundinn . Mynd / Eva Sátt hefur náðst í nágrannadeilunum í Garðabæ . Fjölskyldan sem flúði heimilið sitt getur nú flutt aftur heim , bílskúrinn fær að rísa og kærur verða dregnar til baka . Um hundrað manns voru á sáttafundinum í gærkvöldi þegar mest var . Andrés Helgi Valgarðsson , skipuleggjandi fundarins , segir að niðurstaða fundarins sé sú að það myndaðist grundvallarsátt í málinu . Forsaga málsins er sú að Brynja Scheving og fjölskylda hennar flúðu heimili sitt eftir að deilur við nágranna fór úr böndunum . Þessar deilur eiga rætur sínar að rekja til þess þegar Brynja og fjölskylda hennar ætluðu að reisa bílskúr en það var nágrannafjölskyldan ósátt við . Í síðasta mánuði sauð upp úr en þá sakar Brynju nágranna sinn um að hafa beitt líkamlegu ofbeldi . Mótmælaskilti á samstöðufundinum . Mynd / Eva „ Kallinn á móti ákvað að gefa eftir enda hefur almenningsálitið sýnt honum að hann sé kominn í óverjandi stöðu , " segir Andrés Helgi . Hann tekur þó fram að líkamsárásarkæran frá Brynju verði ekki dregin til baka . „ Það sem skiptir mestu máli er að það myndaðist grundvallarsátt í málinu þannig að fólk getur búið heima hjá sér meðan dómstólar dæma . " Nágrannaerjurnar í Garðabænum hafa vakið landsathygli og segir Andrés það vissulega merkilegt að tugir bæjarbúa hafi mætt á samstöðufundinn og lagt sitt af mörkum til að leysa úr málinu . „ En auðvitað er leiðinlegt að málin séu komin á það stig og kannski vantar löggjöf varðandi úrræði í svona málum . "